Plodiny na ornej pôde
Intervenčný mechanizmus	
Inštitucionálne ceny	-	intervečná cena obilnín, jej súčasná výška je 101,31 €/t (od 1.7.2004 95,35 €/t)
-	minimálna cena zemiakov 178,31 €/t platí pre množstvo zemiakov dodaných spracovateľovi, ktoré je potrebné na výrobu 1 tony škrobu	
Intervenčný nákup	realizuje sa len pre vybrané druhy obilnín (pšenica mäkká, pšenica tvrdá, jačmeň, kukurica, cirok, raž) v zodpovedajúcej kvalite a množstve najmenej 100 ton (v prípade pšenice tvrdej najmenej 10 ton)
- od 1.7.2004 bude intervenčný nákup raže zrušený	
Intervenčné centrá	-	sú rozmiestnené v hlavných produkčných oblastiach
-	musia mať dostatočnú kapacitu a byť vhodne lokalizované z hľadiska odbytu intervenčných zásob	
Predaj z intervencie	prostredníctvom verejných súťaží (tendrov) na vývoz, na vnútorný trh a v obmedzenom množstve aj pre potravinovú pomoc	
Podpora spracovateľom zemiakového škrobu	22,25 € /t vyrobeného škrobu za predpokladu, že pestovateľovi zemiakov zaplatil stanovenú minimálnu cenu za všetky zemiaky potrebné na výrobu škrobu do limitu výrobnej kvóty spracovateľa	
Podpora spracovateľom priadnych rastlín	-	poskytuje sa autorizovaným prvotným spracovateľom ľanu a konope na vlákno
-	160 € /t dlhého ľanového vlákna a 90 € /t krátkeho ľanového vlákna	
Opatrenia na reguláciu zahraničného obchodu	
Licencie	Všetky dovozy a vývozy potravín do/z EÚ, z/do tretích krajín podliehajú povinnosti vydania dovoznej alebo vývoznej licencie. Vydáva ich kompetentný orgán v každom členskom štáte (Intervenčná, resp. Platobná agentúra) v mene Únie. Licencia udeľuje právo doviezť, resp. vyviezť stanovené množstvo. Vývozné náhrady sa môžu žiadať alebo dovozné poplatky platiť aj do inej agentúry, ako tej, kde bola vydaná licencia.
Licencia ukladá zároveň povinnosť vyviezť, resp. doviezť množstvo výrobku, na ktoré sa vzťahuje licencia, v rámci doby jej platnosti. V prípade nedodržania tejto povinnosti, prepadne zábezpeka. 	
Tendre	Tendre sa vyhlasujú na vývoz z voľného trhu, z intervenčných zásob a pre potravinovú pomoc. Výzva na predkladanie ponúk do tendra sa otvára publikovaním v Úradnom vestníku (Official Journal) EÚ najmenej 15 dní pred termínom predloženia ponuky. V oznámení sa stanoví celkové množstvo, pre ktoré budú vydané vývozné licencie, dátum, do ktorého sa môžu podávať ponuky, a tiež kompetentné orgány v členských, kde sa majú ponuky poslať. Tendre sa konajú každý týždeň s vypísaním konania platným pre väčšinu roka.	
Zábezpeka	Pri podaní žiadosti účastníci tendra na vývoz z voľného trhu skladajú zábezpeku kompetentnému orgánu v členskej krajine. Výška požadovanej zábezpeky sa uvedie v predpise, ktorým sa vypisuje tender (Úradný vestník). V súčasnosti je výška zábezpeky stanovená na 12 €/t.	

Cukor
Intervenčný mechanizmus	
Inštitucionálne ceny	-	intervenčná cena cukru - garantovaná cena pre kvótovaný cukor na intervenčný nákup (v hospodárskych rokoch 2001/2002, až 2005/2006 bude intervenčná cena 63,19 €/100 kg bieleho cukru a 52,37 €/100 kg surového cukru
-	základná cena cukrovej repy – sa stanovuje so spätným odvodením z intervenčnej ceny bieleho cukru, s prihliadnutím na výrobný nadbytok, výťažnosť cukru z cukrovej repy, príjem podnikateľských subjektov z predaja melasy a  nákladov vznikajúcich pri spracovaní a dodávkach cukrovej repy k spracovateľom (47,67  €/t)
-	minimálna cena cukrovej repy – je minimálna základná cena cukrovej repy, ktorú spracovatelia zaplatia pestovateľom upravenú o výrobné odvody, tzv. podiel pestovateľov (za 1 tonu A - repy je 46,72 €, za 1 tonu B – repy je 28,84 €, pri 39,5 % odvode)	
Systém produkčných kvót	-	určujú sa 2 kvóty: A a B
vyrobené množstvo cukru v kvóte A je určené na vnútornú spotrebu a v kvóte B je množstvo cukru určené na export mimo EÚ s podporou priamo na nedenaturovaný cukor alebo vo výrobkoch, ktoré obsahujú viac ako 7 % cukru. Cukor C, izoglukóza C a iný inulinový sirup C nie sú zahrnuté v podpornom režime a je ich potrebné exportovať mimo EÚ.	
Produkčné odvody	-	prostriedky, ktoré sa odvádzajú do rozpočtu EÚ na úhradu nákladov na exportné dotácie. Pre výrobcov sa uplatňuje základný produkčný odvod (max. 2 % z intervenčnej ceny bieleho cukru) a dodatočný produkčný odvod v prípade , keď produkcia cukru nie je plne samofinancovaná.	
Intervenčný nákup	V priebehu roka intervenčné agentúry sú povinné vykúpiť celé množstvo bieleho a surového cukru do tej miery, v akej boli uzatvorené zmluvy o skladovaní cukru medzi ponúkajúcim subjektom a agentúrou za intervenčné ceny. 	
Opatrenia regulujúce zahraničný obchod	
Vývozné náhrady	-	stanovujú sa v pravidelných týždenných intervaloch a poskytnú sa iba po predložení platnej vývoznej licencie a svedectva, že produkty sa vyviezli zo Spoločenstva
stanovovanie náhrad - berie sa do úvahy situácia v EÚ, na svetových trhoch (so zreteľom na intervenčnú cenu cukru v najproduktívnejšej a s prebytkom hospodáriacej oblasti EÚ, náklady na prepravu z týchto oblastí, manipulačné náklady na prekládkach, náklady na balenie a ďalšie ekonomické aspekty 	

Ovocie a zelenina
Intervenčný mechanizmus	
Intervencia – stiahnutie výrobkov z trhu	Úlohou intervencie je poskytnúť určitú kompenzáciu výrobcom v prípadoch, keď je nadprodukcia v príslušnom roku a nedá sa celá produkcia speňažiť na trhu. Samostatní pestovatelia môžu získavať intervenčné platby len prostredníctvom odbytových organizácií výrobcov (OOV). Tieto platby sú nízke a kryjú len výrobné náklady. Intervencia sa uskutočňuje u 16 produktov. Maximálna výška je 10 % z dosahovaných tržieb OOV u jabĺk a 8,5 % u hrušiek.	
Podpora spracovania surovín	tzv. produkčná podpora pre určité druhy rajčín (na konzervárenské a mraziarenské účely), pre broskyne a hrušky (odrôd Williamsova a Rocha - len na zaváranie). Táto podpora sa poskytuje OOV, ktoré dodávajú rajčiny, broskyne, hrušky spracovateľskému priemyslu. Program podpory je založený na záväzných zmluvách (dohodách) medzi OOV a spracovateľmi. 	
Opatrenia regulujúce zahraničný obchod	
Vývozné náhrady	Aby ekonomicky významné objemy výrobkov zahrnutých v Spoločnej organizácií trhu ovocia a zeleniny mohli byť exportované za ceny bežné na medzinárodných trhoch, môžu sa dotovať vývoznými náhradami.
Vývozné náhrady sú rovnaké pre celé Spoločenstvo. Náhrady pre určitý výrobok sa však môžu líšiť v závislosti od vzdialenosti miesta určenia zásielky, podľa situácie v medzinárodnom obchode alebo tam, kde to požiadavky určitých trhov vyžadujú. Náhrady, stanovované periodicky, môžu byť v nevyhnutných prípadoch upravované Komisiou na žiadosť členského štátu alebo z vlastnej iniciatívy Komisie.
Pri stanovovaní náhrad sa berie do úvahy:
•	súčasná situácia a pravdepodobné trendy so zreteľom na ceny a dostupnosť ovocia a zeleniny na trhoch Spoločenstva a ceny ovocia a zeleniny v medzinárodnom obchode,
•	náklady predaja a minimálne poplatky za dopravu z trhov Spoločenstva do prístavu a ostatných exportných miest Spoločenstva a dopravné náklady z týchto miest do krajiny určenia,
•	ekonomické aspekty navrhovaných exportov,
•	limity vyplývajúce z medzinárodných dohôd.
Vývozné náhrady sa poskytujú iba na požiadanie a na základe predloženia platnej vývoznej licencie. Pre systém uplatňovania exportných refundácii boli prijaté podrobné pravidlá v EÚ.	

Vinohradníctvo a vinárstvo
Intervenčný mechanizmus	
Podpora súkromného skladovania	-	stolového vína a hroznového muštu na základe Zmluvy o dlhodobom skladovaní s Intervenčnou agentúrou v termíne medzi 16. decembrom a 15. februárom nasledujúceho roka. Celková suma výpomoci sa stanovuje tak, aby pokryla iba technické náklady na uskladnenie a úrokové poplatky.	
Podpora spracovania vínneho muštu	-	sa ustanovuje na použitie hroznových muštov a zahustených hroznových muštov vyrobených na účely výroby hroznovej šťavy alebo iných výrobkov obsahujúcich hroznovú šťavu. Má zabezpečiť uprednostnenie domácej výroby pred dovozom na základe čoho, sa spracovateľom poskytujú suroviny a spracovateľské kapacity.
-	spracovatelia príslušnej krajiny vždy na začiatku vinárskeho roka (k 1. augustu) pre objektívne určenie výšky podpory poskytnú kontrolným orgánom  údaje o stave zásob muštu, resp. šťavy, o ich výrobnom zámere, o použitých technológiách úprav muštov a o pôvode suroviny 	
Podpora destilácie	Podpora destilácie, ktorá sa stanovuje tak, aby zmiernila množstvo predzásobenia trhu nízko kvalitnými vínami. V záujme riešenia nadprodukcie hrozna a regulácie trhu s vínom výrobcovia vín sú povinní odovzdať na destiláciu všetky vedľajšie výrobky, ktoré vznikajú pri tejto výrobe. Povinná destilácia sa vzťahuje aj na vína pochádzajúcich z netypických a nekvalitných vínnych odrôd.
Liehovar dostáva podporu za predaj alkoholu a môže (v niektorých prípadoch musí) odovzdať destilát intervenčnej agentúre, ak je obsah alkoholu minimálne 92 % obj. jednotiek.
Spoločenstvo pre podporu časti trhu s alkoholom určeným na priamu spotrebu môže poskytnúť podporu na destiláciu stolových vín, ktorú v priebehu roka uhradí destilatér minimálnou cenou výrobcovi vína. V prípade prebytkov, zlej kvality vína alebo zníženia trhovej ceny určitej kategórie vína, môže Spoločenstvo použiť krízové destilačné opatrenie, ktoré je pre výrobcov dobrovoľné.	
Opatrenia regulujúce zahraničný obchod	
Vývozné náhrady	Pre stanovenie kompenzácií na vývoz exportovaných výrobkov sa berie do úvahy aktuálna situácia na trhu, čo sa týka ich dostupnosti a cien, dopravné náklady, manipulačné náklady a ďalšie hospodárske aspekty. 
Podkladom pre určenie cien týchto výrobkov na medzinárodných trhoch sú ceny na trhoch tretích krajín, dovozové ceny z týchto krajín, príslušné ich výrobné náklady a paritné ceny na hraniciach. Súčasne, pre udelenie kompenzácie, sa musí rešpektovať pôvod výrobku, výrobok musí byť produktom Spoločenstva.	

Sušené krmivá
Podpora výroby krmív	-	sa vypláca na vyprodukované množstvo sušených krmív v danom hospodárskom roku. Reálna výška podpory sa môže meniť, spravidla znížiť v prípade, že pestovatelia prekročia celkovú dohodnutú kvótu pre EÚ.
-	Medzi podporované plodiny, na ktoré je možné požadovať dotáciu, patrí aj sušená kukurica. Podmienkou je, že rastliny sa musia spracovať ešte zelené s nezrelým zrnom, ktoré musia pochádzať z pozemkov, na ktoré sa neuplatnili iné podpory, čo je prísne zakázané a sa mimoriadne kontroluje. Rovnako nie je možné podporovať sušenie takých plodín, ktorých semená sa zberajú a majú hospodárske využitie.
-	Miera podpory sa odlišuje podľa spôsobu sušenia (priemyselné - horúcim vzduchom alebo inou dehydratáciou (68,83 €/t), prirodzeným sušením na slnku (38,64 €/t).	
Sústava kvót	-	sú stanovené dva druhy kvót, a to zvlášť pre priemyselne a na slnku sušené plodiny. Tieto sú vyjadrené jednak tzv. Maximálnym garantovaným množstvom (MGM), ktoré vyjadruje celkový objem stanovený pre všetkých 15 členských štátov únie a jednak Národným garantovaným množstvom (NGM), čo je podiel pripadajúci na príslušnú krajinu.	
Uznanie a registrácia sušiarenských podnikov	K tomu, aby sušiarenský podnik mohol participovať na podporách, musí byť schválený príslušným úradom v zmysle národných predpisov. To sa uskutočňuje žiadosťou o uznanie. Zapojenie do výberového konania je potrebné doložiť požadovanými informáciami o podnikaní, aby sa mohla posúdiť oprávnenosť uchádzania sa o podporu. 	
Opatrenia regulujúce zahraničný obchod	
	Zahraničný obchod s produktmi spadajúcimi do režimu je plne liberalizovaný. Dovoz, ani vývoz, nie sú nijako obmedzované, ale súčasne ani dotované v zelenom krmive.	

Chmeľ
Certifikačné opatrenia	-	sa vzťahujú na chmeľ, chmeľové šišky a chmeľové extrakty vyrobené v EÚ príp. dovezené z tretích krajín 	
Opatrenia regulujúce zahraničný obchod	
Vývozné náhrady	Pre stanovenie vývozných náhrad vyššie uvedených výrobkov sa berie do úvahy aktuálna situácia na trhu, čo sa týka ich dostupnosti a cien, dopravné náklady, manipulačné náklady a ďalšie hospodárske aspekty. 
Podkladom pre určenie cien týchto výrobkov na medzinárodných trhoch sú ceny na trhoch tretích krajín, dovozové ceny z týchto krajín, príslušné ich výrobné náklady a paritné ceny na hraniciach. Súčasne, pre udelenie kompenzácie, sa musí rešpektovať pôvod výrobku, výrobok musí byť produktom Spoločenstva..	

Tabak
Certifikačné opatrenia	-	sa vzťahujú na produkty vyrobené alebo pripravené z tabaku pozberané v EÚ príp. dovezené z tretích krajín 	
Opatrenia regulujúce zahraničný obchod	
	Pri skutočných alebo hroziacich poruchách trhu sa uplatňujú colné sadzby a prijímajú určité opatrenia. Colné poplatky sa vzťahujú na výrobky podľa spoločného Colného sadzobníka (kódy 1210, 1302 a 1300). Ak dovozom, či vývozom jedného výrobku alebo viacej výrobkov je trh Spoločenstva vážne narušený alebo ohrozený, môžu byť prijaté osobitné opatrenia pre trh s tretími krajinami. 	

Mlieko
Intervenčný mechanizmus	
Inštitucionálne ceny pre mliečny rok (od 1.7. do 30.6. nasledujúceho roka)	-	cieľová cena sa od roku 2004 ruší 
-	intervenčné ceny masla a SOM boli na základe Agendy 2000 stanovené na úrovni 328,2 €/100 kg masla a 205,52 €/100 kg SOM, od roku 2004 sa na základe schválenej reformy budú tieto intervenčné ceny znižovať: pri masle o -7 % v roku 2004/2005 (t.j. asi na 305 €/100 kg), -7 % v roku 2005/2006 (t.j. asi 284 €/100 kg), ‑7 % 2006/2007 (t.j. asi 264 €/100 kg) a -4 % v roku 2007/2008 (t.j. asi 253 €/100 kg), pri SOM po -5 % v jednotlivých rokoch 2004 (t.j. asi 195 €/100 kg), 2005 (t.j. asi 185 €/100 kg) a 2006 (t.j. asi 176 €/100 kg)	
Mliečne kvóty	-	kvóta na dodávky mlieka nákupcovi
-	kvóta na priamy predaj mlieka	
Intervenčný nákup	-	masla sa uskutoční, ak trhové ceny masla klesnú v jednom alebo viacerých členských štátoch EÚ počas dvoch, po sebe idúcich týždňoch pod 92 % intervenčnej ceny,. Nákupná cena nesmie byť nižšia než 90 % intervenčnej ceny. Ak sa trhové ceny v príslušnom členskom štáte (štátoch) dostanú počas dvoch, po sebe idúcich týždňoch na úroveň rovnajúcu sa alebo vyššiu než 92 % intervenčnej ceny, skupovanie v rámci výberového konania sa pozastaví.
-	sušeného odtučneného mlieka  (SOM) sa uskutoční nákupom:
a)	za intervenčné ceny (platné v deň výroby SOM nakúpeného Intervenčnou agentúrou),
b)	na základe dlhodobého výberového konania (tendrov)	
Podpora súkromného skladovania	-	maslo - finančná pomoc sa stanoví s prihliadnutím na náklady na skladovanie a pravdepodobné tendencie vývoja cien čerstvého masla a skladovaného masla. Výrobky je možné uskladniť od 15. apríla do 15. augusta a môžu sa vyskladňovať pre použitie na trhu spoločenstva medzi 16. augustom a posledným dňom februára nasledujúceho roka. Minimálne skladovacie obdobie je 90 dní a maximálne je 210 dní. Avšak maslo, určené na vývoz do tretích krajín, je možné vyskladniť už po 60 dňoch. 
-	SOM - podpora skladovania sa stanoví s prihliadnutím na náklady na skladovanie a pravdepodobné tendencie cien sušeného odtučneného mlieka na základe uzavretej zmluvy o skladovaní. Výrobok by mal byť skladovaný v rozmedzí od 60 do 180 dní. Podpora súkromného skladovania sa realizuje, len ak dôjde k pozastaveniu intervenčného nákupu.
-	syry Grana-Padano, Parmigiano-Reggiano a Provolone, spĺňajúce určité kritéria (najmä doba zretia) a ďalšie dlhotrvajúce syry (hlavne Emmental a Gruyére rakúskej, francúzskej, nemeckej, írskej, fínskej a švédskej výroby) a syry Pecorino Romano, Kafalotyri a Kasseri. Dohody o podpore skladovania syra sú obnovované každý rok  (v závislosti od trhových podmienok). 	

Mlieko – pokračovanie 	
Podpora spotreby a rozširovania trhu	-	maslo, koncentrované maslo a smotana – pri prebytkoch mliečnych výrobkov môže Komisia EÚ poskytnúť finančnú pomoc na základe vyhlásených programov na odkúpenie uvedených výrobkov za znížené ceny:
a)	neziskovými inštitúciami a organizáciami,
b)	armádou a jednotkami s porovnateľným štatútom v členských štátoch,
c)	výrobcami pekárskych výrobkov a zmrzlín,
d)	výrobcami ostatných potravín, ktoré budú určené,
e)	pre priamu spotrebu koncentrovaného masla.
-	skrmovanie tekutého a sušeného odtučneného mlieka - podpora je fixná, berúc do úvahy: intervenčné ceny SOM, situáciu v ponuke SOM a odtučneného mlieka ako krmiva, trendy v cenách teliat, trendy v trhových ceenách konkurenčných bielkovín v porovnaní s bielkovinami v SOM. Je poskytovaná na SOM spracovávané do živočíšnych krmív pre teľatá, v oboch prípadoch; z intervenčných skladov, aj z otvoreného trhu. Vzťahuje sa  na :
a)	spätný odpredaj tekutého odtučneného mlieka poľnohospodárskemu podniku,
b)	tekuté nízkotučné mlieko použité priamo na farme, denaturované do mliečneho krmiva,
c)	nízkotučne sušené mlieko, ktoré je súčasťou kombinovaných krmív,
d)	nízkotučne sušené mlieko, ktoré je obnovené a použité priamo na kŕmenie zvierat.
-	spracovanie nízkotučného mlieka na kazeín a kazeináty – dotácia je stála, jej výška je odvodená od objemu predaja odtučneného mlieka spracovaného do kazeínov a kazeinátov. 
-	podpora spotreby mlieka v školách – na konzumné mlieko, kyslo-mliečne výrobky, syry a ochutené mlieko sa môže poskytovať žiakom vo vzdelávacích organizáciách (škôlky a základné školy, ak sa členská krajina rozhodne aj stredné školy) finančná výpomoc z únie doplnená aj z národných zdrojov. Podpora sa rovná 75 % cieľovej ceny mlieka a financovanie neplnotučného mlieka a výrobkov z neho, je určené mliečnym ekvivalentom, do maxima 0,25 litra mliečneho ekvivalentu na žiaka na deň. Podporný program môže byť financovaný aj za prispenia mliekarenského priemyslu.	
Opatrenia regulujúce zahraničný obchod	
Vývozné náhrady	-	refundácie sa poskytujú pre vyvážané výrobky výhradne na žiadosť a po predložení príslušnej vývoznej licencie. Vývozné náhrady sa neudeľujú pre výrobky, ktoré sú dovezené z tretích krajín a opätovne vyvezené do tretích krajín. Vývozná náhrada sa poskytne po predložení dôkazov o tom, že:
a)	výrobky sú pôvodom zo spoločenstva,
b)	výrobky boli vyvezené zo spoločenstva,
c)	pri diferencovanej náhrade výrobky dosiahli miesto určenia uvedené na licencii.	

Hovädzie a teľacie mäso
Intervenčný mechanizmus	
Inštitucionálne ceny v platnosti od 1.7. 2002	-	smerná cena jatočných býkov a volov 1 560 €/t
-	základná cena jatočných býkov a volov (akosti R3) 2 224 €/t 	
Intervenčný nákup	Základným predpokladom uskutočňovania nákupu vo verejnej súťaži je:
-	evidencia trhových cien (organizácia cenového monitoringu),
-	dodržanie požadovaného druhu a kvality nakupovaného mäsa,
-	oznámenie verejnej súťaže v Úradnom vestníku Európskeho spoločenstva, 
-	zloženie záruk a splnenie ďalších vecných a formálnych náležitostí predkladateľmi ponúk. 	
Podpora súkromného skladovania	Od 1.7.2002 je možné podporovať súkromné skladovanie hovädzieho mäsa tým účastníkom trhu, ktorí súhlasia so skladovaním hovädzieho mäsa na vlastné náklady a na dohodnutú dobu. Podpora sa začne uplatňovať, keď priemerná trhová cena jatočne opracovaných tiel dospelých býkov alebo volov je nižšia ako 103 % základnej ceny a dá sa očakávať, že na tejto úrovni zostane. Výška podpory súkromného skladovania sa stanoví pred začiatkom uplatňovania nového intervenčného systému.	
Opatrenia regulujúce zahraničný obchod	
Vývozné náhrady	Pri určovaní vývozných náhrad sa zohľadňuje:
-	existujúca situácia (cien a zásob) na trhu a tendencie ďalšieho vývoja,
-	ciele spoločnej organizácie trhu s hovädzím a teľacím mäsom,
-	limity vyplývajúce z dohôd, ktoré boli uzavreté v súlade s článkom 300 zmluvy,
-	potreba predchádzania narušovania stability trhu spoločenstva,
-	ekonomická stránka navrhovaného vývozu.
Vývozné náhrady sa výrobcom realizujú v tom prípade, keď sa preukáže, že:
-	produkty majú miesto pôvodu na území spoločenstva,
-	produkty boli vyvezené zo spoločenstva,
-	produkt v prípade diferencovanej vývoznej náhrady, boli dodané na miesto určenia, ktoré je uvedené na licencii alebo na iné miesto určenia, pre ktoré bola určená refundácia,
-	pri vývoze živých zvierat sú splnené ustanovenia, týkajúce sa predovšetkým ochrany zvierat počas prepravy.	

Bravčové mäso
Intervenčný mechanizmus	
Inštitucionálne ceny 	-	základná cena jatočných tiel ošípaných tr. E resp. R je 1 509,39 €/t
-	referenčná cena (vážený priemer reprezentatívnych trhov jednotlivých členských štátov EÚ) 	
Intervenčný nákup	Toto opatrenie bolo naposledy uplatnené koncom 90-tych rokov.	
Podpora súkromného skladovania	Pri uplatnení tohto druhu intervencie neprechádza tovar do vlastníctva poskytovateľa podpory skladovania, ale skladovaný tovar zostáva vo vlastníctve výkupcu (bitúnku, spracovateľa, resp. obchodníka s bravčovým mäsom). Uplatňuje sa vtedy, keď cena na trhu Spoločenstva stanovená na základe cien zaznamenaných na reprezentatívnych trhoch Spoločenstva klesne na 103 % základnej ceny a je predpoklad, že zotrvá na tejto úrovni, resp. bude ešte nižšia.
V takýchto prípadoch komisia, berúc do úvahy výdavky na skladovanie, ktoré sú aktuálne v tom istom čase v regulárnom komerčnom prostredí, udeľuje finančnú pomoc tým účastníkom trhu (bitúnky spracovatelia a obchodníci), ktorí sa zaväzujú uskladniť určité množstvo v určitej kvalite jatočné polovičky na dobu 4 - 6 mesiacov. Uskladnené intervenčné množstvo po uplynutí skladovacej doby musí byť exportované, aby sa nezvýšila ponuka na vnútornom trhu (spoločnom trhu EÚ). 	
Opatrenia regulujúce zahraničný obchod	
Vývozné náhrady	-	Exportovanie prebytku v dôsledku nekonkurenčnosti cien na vnútornom trhu (EÚ) oproti svetovým cenám, je organizovaný prostredníctvom poskytovania podpory po uskutočnení exportu. Výška zábezpeky sa stanovuje na každých 100 kg. EÚ stanovuje minimálne množstvá, na vývoz ktorých môže poskytnúť vývoznú náhradu. Žiadosť o vývoznú licenciu môže požiadať exportér v ktoromkoľvek členskom štáte bez ohľadu na to, kde je sídlo jeho podnikania. Jedinou podmienkou je to, aby tovar mal pôvod v niektorej členskej krajine EÚ. 	

Ovčie a kozie mäso
Intervenčný mechanizmus	
Intervenčný nákup	-	neuskutočňuje sa	
Podpora súkromného skladovania	Uplatňuje sa vtedy, ak existuje nebezpečenstvo narušenia trhu v členskom štáte. O výške podpory sa rozhodne na základe tendra.	
Opatrenia regulujúce zahraničný obchod	
Vývozné náhrady	-	predstavujú rozdiel medzi cenou na trhu spoločenstva a ponúknutou cenou, resp. cenou na svetovom trhu.  Vývozná náhrada sa vyplatí výrobcom, keď preukážu, že produkty boli skutočne vyvezené, pochádzajú zo spoločenstva, boli dodané na príslušné miesto určenia, a že boli dodržané zásady pohody zvierat pri transporte (v prípade vývozu živých zvierat). 	

Hydinové mäso a vajcia
Intervenčný mechanizmus	
Marketingové normy	-	to sú predpisy o postupoch a štandardoch týkajúcich sa nakladania s hydinovým mäsom a vajciami a o podmienkach obchodovania s nimi. 	
Podpora odvetvia	Snahy EÚ v rámci podpory odvetvia sa výlučne obmedzujú na zjednodušenie obchodu, presnejšie o zladenie ponuky a dopytu. Docielenie tohto záujmu je v použití nasledovných nástrojov: 
•	nariadenia pre lepšiu organizovanosť výroby, spracovania, zabezpečenia ponuky tovarov na trhu, 
•	nariadenia vzťahujúce sa na kvalitu, 
•	krátkodobé a dlhodobé predpovede vývoja, 
•	sledovanie vývoja cien na trhu.
V tomto odvetví podporné nástroje sú veľmi obmedzené, napr. sú podpory mladým farmárom pri zakladaní firmy, poskytuje sa pomoc finančná alebo sa podporujú projekty v rámci ochrany životného prostredia.	
Opatrenia regulujúce zahraničný obchod	
Vývozné náhrady	-	stanovujú sa pragmatickým spôsobom, zohľadňujúc podmienky na trhu. Dotácie sa v sektore hydiny obmedzujú hlavne na mrazené celé kurčatá, morky, ich nevykostené časti a na niekoľko málo iných produktov. Žiadatelia o licenciu musia predložiť Národnému intervenčnému úradu, že v sektore vajec a hydiny aktívne obchodovali v priebehu predchádzajúcich 12 mesiacov. Navyše, pri exporte hydinového mäsa do určitých, presne vymedzených oblastí, sa predchádzajúce aktivity žiadateľa preverujú prísnejšie a vyžaduje sa, aby vyviezol aspoň 1.000 ton výrobkov v každom z dvoch kalendárnych rokov pred podaním žiadosti. 	

										        Príloha č.1

Prehľad opatrení na podporu trhu Spoločnej poľnohospodárskej politiky